নজরুল ইসলাম সিকদার জানান, ‘খাত’ পপিগাছের মতো একটি মাদকের গাছ। আফ্রিকা ও মধ্যপ্রাচ্যে এই গাছের গুঁড়া খাত নামেই পরিচিত। এটি ইয়াবার কাঁচামাল এমফিটামিনের মতোই উদ্দীপক। স্বাস্থ্যের জন্য এটি প্রচণ্ড রকমের ক্ষতিকর। পণ্যটি মাদকদ্রব্য নিয়ন্ত্রণ আইন, ১৯৯০-এর ‘খ’ তফসিলে ২ নম্বর ক্রমিকভুক্ত, যা একই আইনের ১৯(১) টেবিলের ১০ ধারায় শাস্তিযোগ্য অপরাধ। এটি মূলত চিবিয়ে বা পানিতে গুলিয়ে চায়ের মতো খাওয়া হয়। খাওয়ার পর ইয়াবার মতোই ক্লান্তি না আসা, ঘুম না হওয়াসহ শারীরিক বিভিন্ন পার্শ্বপ্রতিক্রিয়া দেখা দেয়। এনপিএস আসক্ত ব্যক্তি মানসিক বৈকল্যে ভোগে। সামাজিকভাবে নিজেকে নিঃসঙ্গ মনে করে। কর্মস্পৃহা হারিয়ে ফেলে। বেঁচে থাকা তার কাছে অপ্রয়োজনীয় মনে হয়। কেউ কেউ আত্মহত্যার পথও বেছে নিতে পারে।